Abavubuka abegatira mu kisinde ekirwanirizi ky'amazima n'obwenkanya ekya Truth and Justice (TJ) balangiridde mulwatu nti bbo bagenda kuwagira omuyimbi Robert Kyagulanyi Ssentamu amanyikiddwa nga Bobi Wine, mukulonda okwalangiriddwa nga 29, June, 2017 ku ky'omubaka we Kyadondo East.
TJ kisinde ekyatandikibwawo oluvanyuma lw'enkayana okweyongera mu kibiina kya Democratic Party (DP) era bangi mu kiseera kino abadukanya ekisinde ekyo, balina kaada za DP.
Wabula amyuka ssenkulu w'ekisinde ekyo, Lubega Mukaaku Samuel agambye nti Robert Kyagulanya Ssentamu alina omulamwa okuyimusa eddoboozi ly'abantu kuba ategera ensonga zabwe, mulwanirizi wa ddembe ly'obuntu ate akozze ennyo okulaga eky'okulabirako eri abantu mu kitundu ekye.
Mungeri y'emu agambye nti, okwerumaruma okuli mu kibiina kya Democratic Party (DP), FDC ne NRM gwe mukisa gwe batekeddwa okweyambisa okuyisaawo omuntu wabwe kuba Apollo Kantinti owa FDC bukya asindikibwa mu Palamenti alemeddwa okuyamba abantu mu kitundu kye.
Bino okubyogera abadde ayogerako eri bannamawulire mu kibuga Kampala enkya ya leero ku Lwokutaano nga 9, June, 2017.
Like us on Facebook for more News, Pics, Videos, Events, Promos & lots of fun stuff..
lug_Latn lug_Latn lug_Latn lug_Latn lug_Latn eng_Latn